11/02/2020 | Administración LocalMunicipal
Outes
Anuncio de aprobación definitiva do ICIO

ANUNCIO DE APROBACIÓN DEFINITIVA Aprobación definitiva da modificación de Ordenanza fiscal número 4, reguladora do imposto sobre construcións, instalacións e obras Ao non terse presentado reclamacións durante o prazo de exposición ao público do presente expediente, queda automaticamente elevado a definitivo o acordo plenario provisional deste Concello, 31 de outubro de 2019, cuxo texto íntegro se fai público en cumprimento do artigo 17.4 do Texto Refundido da Lei Reguladora das Facendas Locais, aprobado polo Real Decreto Lexislativo 2/2004, do 5 de marzo. Visto o informe de Secretaría en relación co procedemento e a Lexislación aplicable para proceder á aprobación da modificación da Ordenanza fiscal número 4 reguladora do imposto sobre Construcións, Instalacións e Obras. Visto o informe de Intervención que consta no expediente. Visto o proxecto de modificación da ordenanza fiscal número 4 reguladora do imposto sobre Construcións, Instalacións e Obras que consta no expediente. En uso das competencias locais recoñecidas polos artigos 133.2 e 142 da Constitución, e polo artigo 106 da Lei 7/1985, do 2 de abril, Reguladora das Bases do Réxime Local, e de conformidade co disposto no artigo 20 en relación cos artigos 15 a 19 do Texto Refundido da Lei Reguladora das Facendas Locais, aprobado polo Real Decreto Lexislativo 2/2004, do 5 de marzo, considérase oportuno e necesario a modificación da Ordenanza fiscal reguladora do imposto de Construcións, Instalacións e Obras, fundamentada esa modificación, en primeiro lugar, na necesidade de levar a cabo a adaptación do texto da ordenanza á nova regulación que supuxo a introdución do réxime de control ex post baseado nunha declaración responsable pola Lei 12/2012, do 26 de decembro, de medidas urxentes de liberalización do comercio e de determinados servizos; e en segundo lugar, para mellorar a progresividade do imposto aplicando un tipo impositivo máis elevado ás construcións, instalacións ou obras destinadas a xeración, produción e distribución de enerxía, de tal xeito que grávese a un tipo máis elevado, o máximo posible, ás que teñan unha base impoñible superior aos 400.000,00 €, agás as destinadas a autoconsumo. En virtude do exposto, o Pleno da Corporación, trala correspondente deliberación e por unanimidade dos presentes, procede á adopción do seguinte ACORDO PRIMEIRO.–Aprobar a modificación da Ordenanza fiscal número 4 reguladora do imposto de Construcións, Instalacións e Obras, nos termos en que figura no expediente e coa redacción que de seguido se recolle, resaltando o novo texto modificado: “ORDENANZA FISCAL NÚMERO 4, REGULADORA DO IMPOSTO SOBRE CONSTRUCIÓNS, INSTALACIÓNS E OBRAS Artigo 1.º.–Fundamento e natureza. No uso das facultades concedidas polo artigos 133.2 y 144 da Constitución e 106 da Lei 7/1985, do 2 de abril, reguladora das bases do réxime local, e dos artigos 15.1 e 59.2 do Texto Refundido da Lei Reguladora das Facendas Locais (Real Decreto Lexislativo 2/2004, do 5 de marzo), este Concello establece o Imposto sobre construcións, instalacións e obras, que se rexerá polo disposto no devandito Texto Refundido e pola presente Ordenanza fiscal. Artigo 2.º.–Feito impoñible.1. Constitúe o feito impoñible a realización, dentro do termo municipal, de calquera construción, instalación ou obra para a que se esixa a obtención da correspondente licenza de obras ou urbanística, obtivérase ou non a devandita licenza, ou para a que se esixa presentación de declaración responsable ou comunicación previa, sempre que a expedición da licenza ou a actividade de control corresponda ao Concello de Outes.2. As construcións, instalacións ou obras a que se refire ó apartado anterior poderán consistir en: a) Obras de construción de edificacións e instalacións de toda clases de nova planta. b) Obras de demolición. c) Obras en edificios, tanto aquelas que modifiquen a súa disposición interior como o seu aspecto exterior. d) Alineacións e rasantes. e) Obras de fontanería e rede de sumidoiros. f) Obras en cemiterios. g) Calquera outras construcións, instalacións ou obras que requiran licenza de obra urbanística ou presentación de declaración responsable ou comunicación previa.3. Quedan tamén incluídas no feito impoñible do imposto, as construcións, instalacións e obras que se realicen en cumprimento dunha orde de execución municipal ou aqueloutras que requiran a previa existencia dun acordo aprobatorio ou dunha concesión. Nestes supostos a licenza aludida no apartado 1, considerarase outorgada unha vez ditada a orde de execución, adoptado o acordo ou adxudicada a concesión polos órganos municipais competentes, con cumprimento da tramitación preceptiva, e legalmente notificado o acto administrativo ó interesado. Artigo 3.º.–Suxeito pasivo.1.–Son suxeitos pasivos deste Imposto a título de contribuínte, as persoas físicas ou xurídicas e as entidades ás que se refire o artigo 35.4 da Lei Xeral Tributaria que sexan donos da construción, instalación ou obra, sexan ou non propietarios do inmoble sobre o que se realice aquela. Ós efectos previstos no parágrafo anterior terá a consideración de dono da construción, instalación ou obra quen soporte os gastos ou o custo que comporte a súa realización.2.–Teñen a consideración de suxeitos pasivos substitutos do contribuínte, os que soliciten as correspondentes licencias ou realicen as construcións, instalacións ou obras, se non foran os propios suxeitos pasivos contribuíntes. O substituto poderá esixir do contribuínte o importe da cota tributaria satisfeita. Artigo 4.º.–Exencións. Están exentas deste imposto as construcións, instalacións e obras das que sexa dono o Estado, as Comunidades Autónomas ou as Entidades Locais que, estando suxeitas ó mesmo, vaian ser directamente destinadas a estradas, ferrocarrís, portos, aeroportos, obras hidráulicas, saneamento de poboacións e das súas augas residuais, aínda que a súa xestión se leve a cabo por Organismos Autónomos, tanto se trata de obras de inversión nova como de conservación. Artigo 5.º.–Base impoñible.1. A base impoñible do imposto está constituída polo custo real e efectivo da construción, instalación ou obra, e se entende por tal, a estes efectos, o custo de execución material de aquela. Non formarán parte de dita base o imposto sobre o valor engadido e demais impostos análogos propios de réximes especiais, as taxas, prezos públicos e demais prestacións patrimoniais de carácter público local relacionadas, no seu caso, coa construción, instalación ou obra, nin os honorarios de profesionais, o beneficio empresarial do contratista nin calquera outro concepto que non integre o custo de execución material.2. A base impoñible determinarase de acordo cos seguintes criterios: a) En función do orzamento presentado polos interesados, sempre que o mesmo fora visado polo Colexio Oficial correspondente cando isto constitúa un requisito preceptivo, quedando excluídos os gastos xerais e o beneficio industrial. b) Cando non sexa preceptiva a presentación do proxecto visado polo Colexio Oficial, o custo de execución material determinarase polo servizo municipal de Urbanismo, atendendo igualmente ó custo real e efectivo da construción, instalación ou obra, de acordo cos módulos os criterios de valoración establecidos na última base de datos da construción de Galicia. Artigo 6.º.–Tipo de gravame, cota tributaria e vindicación.1. A cota íntegra do imposto será o resultado de aplicar á base impoñible o tipo de gravame seguinte: a) Tipo xeral: 2%. b) Construción de edificacións plurifamiliares, vivendas colectivas ou promocións que na solicitude de licenza conteñan mais dunha vivenda unifamiliar, ou construcións, instalacións ou obras con unha base impoñible superior ós 200.000 euros: 3%. c) Construcións, instalacións ou obras destinadas a xeración, produción e distribución de enerxía con unha base impoñible superior aos 400.000 €, agás as destinadas a autoconsumo: 4%. 2. A cota líquida do Imposto será, se é o caso, o resultado de aplicarlle á cota a bonificación que se establece no artigo 7° desta Ordenanza.3. A obriga de contribuír xorde ao comezar a construción, instalación ou obra nos casos en que comece sen ter obtido a licenza ou presentado declaración responsable ou comunicación previa que proceda.4. Para os efectos deste imposto, entenderanse iniciadas as construcións, instalacións ou obras, salvo proba en contra, cando se conceda a preceptiva licenza municipal. Artigo 7.º.–Bonificacións.1. Establécese unha bonificación do 95% a favor das construcións, instalacións ou obras que se declararen de especial interese ou utilidade municipal por concorreren circunstancias sociais, culturais, histórico—artísticas ou de fomento do emprego que xustifiquen aquela declaración a xuízo do Pleno da Corporación e co voto da maioría simple dos seus membros. O procedemento de declaración de especial interese ou utilidade municipal iniciase por instancia da persoa interesada á que Ile achegará un informe ou memoria explicativa das circunstancias que a motivan.2. A bonificación prevista neste artigo esixirá: a) A petición da persoa interesada, que se presentará canda a solicitude da correspondente licenza ou presentación de declaración responsable ou comunicación previa. b) Informe do servizo de Urbanismo. Artigo 8.º.–Normas de xestión.1. Unha vez concedida a licenza ou se presente a declaración responsable ou a comunicación previa ou adoptado o acordo aprobatorio ou autorización en relación coas construcións, instalacións e obras que se realicen en cumprimento dunha orde de execución municipal e, en todo caso, a partires do momento no que se inicie a construción, instalación ou obra, incluso cando non fora solicitada, concedida ou denegada aínda a devandita licenza ou presentado a declaración responsable ou a comunicación previa, o alcalde ou órgano en quen delegue practicará liquidación provisional do imposto. No caso de que se modificara o proxecto inicial das construcións, instalacións ou obras e se modificara o orzamento, unha vez aceptada a modificación pola Administración Municipal, practicará a liquidación complementaria que corresponda pola diferenza de orzamento inicial e o modificado.2. O pago da liquidación provisional será a conta da liquidación definitiva que se practique unha vez rematadas as construcións, instalacións ou obras.3. Tendo en conta a obra realizada e o seu custo real e efectivo, o Concello, previa comprobación e informe do servizo municipal de Urbanismo, poderá modificar a base impoñible a que se refiren os apartados anteriores, facendo a correspondente liquidación definitiva, e esixindo ou reintegrando ao suxeito pasivo a cantidade que resulte.4. No caso de que non se executen as construcións, instalacións ou obras, o interesado terá dereito á devolución do ingresado, unha vez que formule renuncia expresa á licenza ou caducara a licenza, ou formule renuncia expresa á comunicación previa ou declaración responsable presentadas ou estas caducaran. Artigo 9.º.–Inspección e recadación. A inspección e recadación do imposto realizarase de acordo co previsto na Lei xeral tributaria e nas demais leis do Estado reguladoras da materia, así como nas disposicións para o seu desenvolvemento. Artigo 10.º.–Infraccións e sancións. En todo o relativo á cualificación das infraccións tributarias, así como á determinación das sancións que polas mesmas correspondan en cada caso, aplicarase o réxime regulado na Lei xeral tributaria e nas disposicións que a complementan e desenvolven. Disposición derradeira A presente Ordenanza, entrará en vigor o día seguinte ó da súa publicación no Boletín Oficial da Provincia, permanecendo en vigor ata a súa modificación ou derrogación expresa.” Contra o presente Acordo, conforme ao artigo 19 do Texto Refundido da Lei Reguladora das Facendas Locais, aprobado polo Real Decreto Lexislativo 2/2004, do 5 de marzo, poderase interpor polo interesados recurso contencioso-administrativo, no prazo de dous meses, contados a partir do día seguinte ao da publicación deste anuncio en o Boletín Oficial da Provincia. Outes, 5 de febreiro de 2020. O alcalde Asdo.: Manuel González López